**Sonet**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Muzica vremii se așterne

Cu-amurg alergător pe clape

Ca unde inelând pe ape

Visând statornicii eterne.

Înveșmântate în lacerne\*

Încearcă timpuri mai aproape

S-aducă cinstea de agape\*\*

În substantivele moderne.

Hilare-s cu sforțări naive

Când importanță dau valorii

Ce-nalță pulsuri emotive.

Vor mai cânta cocoșii zorii?

Sunt crezuri aproximative...

Precisă-i doar:„ Memento Mori!\*\*\*”

\*Lacernă - mantaua romanilor antici

\*\*Agape - mese de dragoste la vechii creștini

\*\*\*Memento Mori(lat) - adu-ți aminte

de moarte

Victor Bragagiu